กลต.ฟันบอร์ดSTPI
ใช้ประโยชน์ข้อมูลภายในซื้อขายหุ้นรับสภาพยอมจ่าย28.47ล้านบาท
25 เม.ย. 2556

ใช้ประโยชน์ข้อมูลภายในซื้อขายหุ้นรับสภาพยอมจ่าย28.47ล้านบาท
ก.ล.ต.ปรับ “ชวลิต ลิ่มพานิชย์” กรรมการ STPI ใช้ข้อมูลภายในซื้อขายหุ้น 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า เมื่อวันที่ 24 เม.ย. 2556 คณะกรรมการเปรียบเทียบมีคำสั่งเปรียบเทียบปรับนายชวลิต ลิ่มพานิชย์ นายยรรยง นิติสาโรจน์ และนายศิริวัฒน์ อนันต์คูศรี ในกรณีใช้ข้อมูลภายในซื้อหุ้นบริษัท เอสทีพีแอนด์ไอ (STPI) เป็นเงินรวม 28.47 ล้านบาท
ทั้งนี้ ปัจจุบันนายชวลิต เป็นกรรมการ STPI
สำนักงาน ก.ล.ต.ได้รับแจ้งจากตลาดหลักทรัพย์แห่งประเทศไทย และตรวจสอบเพิ่มเติมพบว่านายชวลิตร่วมกับนายยรรยงและนายศิริวัฒน์ ซื้อหุ้น STPI ในบัญชีซื้อขายหลักทรัพย์ของนายศิริวัฒน์ ในประการที่น่าจะเป็นการเอาเปรียบบุคคลภายนอก โดยอาศัยข้อเท็จจริงอันเป็นสาระสำคัญต่อการเปลี่ยนแปลงราคาของหุ้น STPI ที่ยังไม่ได้เปิดเผยต่อประชาชนเกี่ยวกับมูลค่าโครงการ Pluto LNG ซึ่งบริษัท STPI ได้เรียกเก็บจากคู่สัญญาเพิ่มเติมจากสัญญาหลัก จำนวน 2,212 ล้านบาท
ส่งผลให้การดำเนินงานไตรมาสแรกปี 2553 ของ STPI มีกำไรสุทธิ 1,788.1 ล้านบาท เพิ่มขึ้นจากงวดเดียวกันของปีก่อน 193.47% อันเป็นข้อมูลที่นายชวลิต ซึ่งเป็นผู้อำนวยการโครงการและรับผิดชอบโครงการ Pluto LNG ขณะนั้น ล่วงรู้มาจากการลงนามในสัญญาปิดโครงการดังกล่าว 
ทั้งนี้ นายยรรยงเป็นผู้จัดหาบัญชีซื้อขายหลักทรัพย์ของนายศิริวัฒน์ และมีการร่วมลงทุนตลอดจนแบ่งผลประโยชน์ตามสัดส่วนการลงทุนของบุคคลทั้งสามในบัญชีซื้อขายหลักทรัพย์ของนายศิริวัฒน์ 
การกระทำของนายชวลิต เป็นบุคคลภายในบริษัท STPI และนายศิริวัฒน์เป็นการปฏิบัติฝ่าฝืนมาตรา 241 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งต้องระวางโทษตามมาตรา 296